இத்தகைய விவாதங்கள் நூல்களின் வாயிலாக தொடர்ந்தும் நிகழ்ந்தன. சாதியம் பற்றிய விவாதங்கள் புலமைத்துவ விவாதங்களுக்குள் இப்படிதான் தள்ளப்பட்டன. ஆனாலும் கொவிகம தவிர்ந்த சாதியினர் தாம் கொவிகம சாதியை விட தாழ்வானவர்கள் அல்ல என்கிற விவாதத்துக்குள் இறங்கினார்களேயொழிய, சாதிய அமைப்புமுறையை எதிர்கின்ற வாதத்துக்குள் நுழையவில்லை. சாதியமைப்பின் அடிப்படை வருணாசிரம கோட்பாட்டின்படி பிராமணரே சாதியத்தில் உயர்ந்தவர்கள், சத்திரியர்களுக்கும் கீழ் நிலையில் தான் மூன்றாவதாக விவசாய “கொவிகம: சாதியும் இருக்கிறது என்கிற வாதத்துக்குள் நுழைந்தார்கள் அவர்கள். சலாகம, துராவ போன்ற சாதிகளும் தமது இணைச் சாதிகள் தான் என்று எழுதினார்கள் கராவ சாதியினர். ஆனால் இந்த விவாதத்துக்குள் நுழைந்த சலாகம சாதியினரோ தாம் பிராமணர்கள் என்றும் விஜயபாகு காலத்தில் அவருக்கு முடிசூட்டுவதற்காக வந்த பிராமணர்களே தாம் என்று வாதிட்டார்கள். மலைநாட்டு சிங்களவர்கள் மத்தியில் வாழ்ந்த கொவிகம சாதியினர் இந்த போக்குக்குள் அகப்படவில்லை அவர்கள் கொவிகம சாதியை மேநிலையாக ஏற்றுக்கொண்ட சமூக அமைப்பில் வாழப் பழகிக்கொண்டார்கள்.